Η συμφωνία καθιστά το Κοσσυφοπέδιο επιλέξιμο για συμμετοχή σε επιλεγμένα προγράμματα της Ευρωπαϊκής Ένωσης (ΕΕ) και ορίζει τις προϋποθέσεις για την εν λόγω συμμετοχή, όπως είναι η ένταξη στο πλαίσιο της οικονομικής και δημοσιονομικής εποπτείας, με την απαίτηση να πληρούνται τα πρότυπα και να καταβάλλεται η ενδεδειγμένη χρηματοδοτική συνεισφορά. Το 2007 το Ευρωπαϊκό Συμβούλιο υπογράμμισε ότι η ΕΕ ήταν διατεθειμένη να διαδραματίσει ηγετικό ρόλο για την ενίσχυση της σταθερότητας στην περιοχή των Δυτικών Βαλκανίων, και δήλωσε ότι η ΕΕ είναι διατεθειμένη να συνδράμει το Κοσσυφοπέδιο στην πορεία του προς μια βιώσιμη σταθερότητα. Η ΕΕ επιβεβαίωσε τη βούλησή της να ενισχύσει την οικονομική και πολιτική ανάπτυξη μέσω μιας σαφούς ευρωπαϊκής προοπτικής, ενώ το Κοσσυφοπέδιο εξέφρασε την επιθυμία να συμμετάσχει σε διάφορα προγράμματα της ΕΕ. Το παρόν πλαίσιο καθιστά το Κοσσυφοπέδιο επιλέξιμο για συμμετοχή σε ορισμένα προγράμματα της ΕΕ, στο πλαίσιο της ενεργοποίησης της δεύτερης φάσης του μηχανισμού προενταξιακής βοήθειας (ΜΠΒ II) και της ενίσχυσης της διαδικασίας που ενεργοποιείται στο πλαίσιο της συμφωνίας σταθεροποίησης και σύνδεσης με το Κοσσυφοπέδιο, η οποία τέθηκε σε ισχύ την 1η Απριλίου 2016. Τα βασικά σημεία της συμφωνίας-πλαισίου είναι τα ακόλουθα: Το Κοσσυφοπέδιο είναι πια επιλέξιμο για συμμετοχή σε αρκετά προγράμματα της ΕΕ, που απαριθμούνται παρακάτω, καθώς και σε οποιοδήποτε νέο πρόγραμμα που προβλέπει τη συμμετοχή του Κοσσυφοπεδίου. Η συμμετοχή εξαρτάται από τη δέσμευση του Κοσσυφοπεδίου και την πρόοδο στην εφαρμογή των προτύπων στους σχετικούς τομείς. Το Κοσσυφοπέδιο θα συμβάλλει οικονομικά στον γενικό προϋπολογισμό της ΕΕ ανάλογα με τα συγκεκριμένα προγράμματα στα οποία συμμετέχει. Εκπρόσωποι του Κοσσυφοπεδίου μπορούν, όταν εμπλέκεται το Κοσσυφοπέδιο, να συμμετέχουν ως παρατηρητές στις διαχειριστικές επιτροπές που παρακολουθούν τα προγράμματα στα οποία συμβάλλει οικονομικά το Κοσσυφοπέδιο. Για τα έργα και τις πρωτοβουλίες που υποβάλλονται από συμμετέχοντες από το Κοσσυφοπέδιο ισχύουν οι ίδιες προϋποθέσεις που ισχύουν και για τις χώρες της ΕΕ. Οι προϋποθέσεις για τη συμμετοχή του Κοσσυφοπεδίου σε κάθε πρόγραμμα της ΕΕ, ιδίως η χρηματοδοτική συνεισφορά, αποφασίζονται από κοινού από την Ευρωπαϊκή Επιτροπή και τις αρχές του Κοσσυφοπεδίου. Κάθε συμφωνία αναφέρει, δυνάμει του κανονισμού (ΕΕ, Ευρατόμ) αριθ. 966/2012, ότι ο οικονομικός έλεγχος ή οι λογιστικοί έλεγχοι υπάγονται στη δικαιοδοσία της Επιτροπής, της Ευρωπαϊκής Υπηρεσίας Καταπολέμησης της Απάτης (OLAF) και του Ευρωπαϊκού Ελεγκτικού Συνεδρίου, που διαθέτουν αντίστοιχες εξουσίες με αυτές που έχουν στην ΕΕ ως προς τον οικονομικό έλεγχο και τους λογιστικούς ελέγχους, τα διοικητικά μέτρα, τις κυρώσεις και τις επιστροφές. Αν το Κοσσυφοπέδιο υποβάλει αίτηση για προενταξιακή βοήθεια στην ΕΕ δυνάμει του ΜΠΒ II, οι προϋποθέσεις καθορίζονται σε συμφωνία χρηματοδότησης. Η συμφωνία εφαρμόζεται στα εδάφη όπου εφαρμόζεται η Συνθήκη για τη λειτουργία της Ευρωπαϊκής Ένωσης, υπό τις προϋποθέσεις που ορίζονται σε αυτήν, και στο έδαφος του Κοσσυφοπεδίου. Εφαρμόζεται για αόριστη περίοδο, αλλά μπορεί να τερματιστεί από οποιοδήποτε συμβαλλόμενο μέρος με εξάμηνη προειδοποίηση. Πρέπει να αναθεωρείται ανά τριετία βάσει της εμπειρίας της συμμετοχής του Κοσσυφοπεδίου σε προγράμματα της ΕΕ. Προγράμματα της ΕΕ που επιτρέπουν τη συμμετοχή του Κοσσυφοπεδίου, τη στιγμή της υπογραφής της συμφωνίας Fiscalis 2020 Τελωνεία 2020 Hercule III Δικαιοσύνη Πρόγραμμα για τα δικαιώματα, την ισότητα και την ιθαγένεια Ευρώπη για τους πολίτες Μηχανισμός πολιτικής προστασίας Λύσεις διαλειτουργικότητας για τις ευρωπαϊκές δημόσιες διοικήσεις, τις επιχειρήσεις και τους πολίτες (πρόγραμμα ISA2) COSME Πρόγραμμα για την απασχόληση και την κοινωνική πολιτική (EaSI) Erasmus+ Δημιουργική Ευρώπη Ορίζοντας 2020 Υγεία με στόχο την ανάπτυξη Πρόγραμμα για τους καταναλωτές LIFE Copernicus